
2026 оны 8 дугаар сарын 20-ны өдөр



ОРШУУЛГЫН ҮЙЛ АЖИЛЛАГААНЫ ТУХАЙ 
ХУУЛИЙН ТӨСЛИЙН ҮЗЭЛ БАРИМТЛАЛ

Нэг.Хуулийн төсөл боловсруулах үндэслэл, шаардлага

Хүн амын тоо нэмэгдэхийн хэрээр хот суурин газруудын газар зохион байгуулалт, хот төлөвлөлтийг сайжруулах, иргэдийн эрүүл, аюулгүй орчинд амьдрах эрхийг хангах, орчны бохирдлыг бууруулах хүрээнд хот суурин газруудад бий болсон оршуулгын газруудыг цэгцэлж журамлах, газрыг хэмнэлттэй, зохистой ашиглах, иргэдэд үзүүлэх үйлчилгээний чанарыг сайжруулах зорилгоор оршуулга, түүнд холбогдох үйл ажиллагааны эрх зүйн зохицуулалтыг бий болгох  хэрэгцээ шаардлага үүсэж байна. 

Оршуулгын үйл ажиллагааны түүхээс харахад нүүдлийн соёл уламжлалтай манай улс нь нас барагсдаа газарт булж бунхлах, чандарлах, ил тавих зэргээр оршуулдаг уламжлалтай байсан бөгөөд хотжилт бий болж, хүн ам олноороо төвлөрөн амьдарч суурин соёлд шилжиж эхэлсэнтэй холбогдуулан 1930-аад оноос эхлэн төр засгаас шийдвэр гаргаж, зохицуулалт хийсний үр дүнд 1955 онд МАХН-ын Төв хорооноос баталсан “Нас барагчдын хүүрийг оршуулах явдлыг журамтай болгох тухай” 339/198 дугаар тогтоолоор зөвхөн газарт булж оршуулах ёсыг хэвшүүлж байжээ. Ийнхүү 1990-ээд оныг хүртэл газарт булж оршуулах оршуулгын хэлбэр дагнаж байсан бол нийгэм, эдийн засгийн өөрчлөлтөөс үүдэлтэйгээр шашин шүтлэг, оршуулгын хэлбэрт өөрчлөлт орж, оршуулгын салбар бүхэлдээ хяналт, зохицуулалтгүй болсон байна. 

 Сүүлийн жилүүдэд зах зээлийн жамаар оршуулгын үйлчилгээ эрхлэгч аж ахуйн нэгжүүдийн тоо олширч, 2025 оны байдлаар 40 гаруй аж ахуйн нэгж энэ чиглэлээр үйл ажиллагаа явуулж байна. Оршуулгын үйл ажиллагаа эрхлэгч аж ахуйн нэгжүүдийн үйл ажиллагаанд мөрдөгдөх эрх зүйн зохицуулалт, үйл ажиллагаа эрхлэхэд тавих шаардлага, шалгуур, хяналт, хариуцлагын тогтолцоо байхгүйн улмаас нэг талаас байгаль экологид хор хохирол учрах, газрыг зүй зохисгүй ашиглах, хүн амын эрүүл мэнд, сэтгэл зүйд сөргөөр нөлөөлөх байдал газар авснаас гадна иргэдэд үзүүлэх үйлчилгээний чанар стандарт алдагдаж, хэрэглэгчдийн эрх ашгийг хохироох нөхцөл байдлууд гарсаар байна.

Нас баралттай холбоотой харилцаа нь зөвхөн оршуулгын газрын асуудлаар хязгаарлагдахгүй бөгөөд хүний нэр төр, халдашгүй байдал, шашин шүтэх буюу эс шүтэх эрх, нийтийн эрүүл мэнд, эрүүл ахуй, халдвар хамгаалал, байгаль орчин, газар ашиглалт, хот байгуулалт, иргэний улсын бүртгэл, цагдаа, шүүх шинжилгээ, эрүүл мэнд, орон нутгийн удирдлага, оршуулгын үйлчилгээний салбарын уялдаа холбоог шаарддаг цогц харилцаа юм.
1.1. Хууль зүйн үндэслэл, шаардлага

Манай улсад оршуулга, түүнд холбогдох үйл ажиллагааг  зохицуулсан хууль тогтоомж байхгүй өдийг хүрсэн бөгөөд нийслэл хотын нутаг дэвсгэр дэх оршуулгын газрын асуудлыг Улаанбаатар хотын захирагчийн ажлын алба хариуцаж, НИТХ-ын тэргүүлэгчдийн 2014 оны 86 дугаар тогтоолоор баталсан "Нийслэлийн нутаг дэвсгэрт оршуулгын үйл ажиллагааг зохион байгуулах журам"-аар 2019 оныг хүртэл зохицуулж байсан бол НИТХ-ын  2024 оны 08 дугаар тогтоолоор “Оршуулгын үйл ажиллагаа эрхлэх, зохион байгуулах, зөвшөөрөлтэй оршуулгын газар болон зөвшөөрөлгүй газар оршуулсан шарилыг шилжүүлэх журам”-ыг батлан мөрдөж байна. Мөн Баянхонгор, Хөвсгөл гэх мэт ганц, хоёр аймгууд өөрийн гэсэн тусгайлсан журмаар зохицуулж байна.

Нас барагчийг оршуулахтай холбогдсон харилцаа нь дан ганц “оршуулгын газар”-ын асуудал биш, түүнийг дагасан эрүүл ахуй, ариун цэврийн дэглэмийг мөрдөх, хөрс, ус, агаар, орчны бохирдлыг бууруулах, хүн амын эрүүл мэндийг хамгаалах, халдварт өвчнөөс урьдчилан сэргийлэх асуудлууд, түүнчлэн эмнэлгийн байгууллага, иргэний улсын бүртгэл, нийгмийн даатгалын байгууллага, орон нутгийн удирдлага,  шүүх эмнэлэг, шүүхийн шинжилгээний байгууллага, цагдаагийн байгууллага зэрэг төрийн байгууллагууд, нөгөө талаас шарилыг хадгалах, тээвэрлэх, оршуулах ажлыг эрхлэн гүйцэтгэж буй оршуулгын үйлчилгээ эрхлэгч хувийн хэвшлийн аж ахуйн нэгжүүд зэрэг олон байгууллагын үүрэг оролцоо, салбар дундын зохицуулалт шаардлагатай цогц асуудал юм. Эдгээрээс гадна оршуулгын үйл ажиллагаанд шашны байгууллагын үүрэг оролцоо чухал үүргийг гүйцэтгэж байна.

 “Монгол Улсын Засаг захиргаа, нутаг дэвсгэрийн нэгж, түүний удирдлагын тухай хууль”-ийн 2022 оны 1 дүгээр сарын 1-ний өдрөөс хүчин төгөлдөр мөрдөгдөж буй шинэчилсэн найруулгын 20.1.17-д оршуулгын газрын зохицуулалтыг орон нутгийн чиг үүрэгт тусгаж, 22.1.16, 25.1.11-д оршуулгын газрын үйл ажиллагааны зохицуулалтыг сум, дүүрэг хариуцахаар, 24.1.22-т оршуулгын газрын нийтлэг зохицуулалт, менежментийн асуудлыг Нийслэл хариуцахаар тус тус заасан. Гэвч оршуулгын үйл ажиллагаанд холбогдох харилцаа нь дан ганц нутгийн захиргааны байгууллага дангаар хариуцан хэрэгжүүлэх боломжгүй асуудал тул нэгдсэн удирдлага, зохицуулалтыг хариуцах этгээдийг тодорхойлох шаардлагатай бөгөөд нутгийн удирдлагууд өөрийн харьяалах нутаг дэвсгэр дээр хуулийн дагуу оршуулгын үйл ажиллагааны зохицуулалтыг хийх тогтолцоог бүрдүүлэх нь зүйтэй байна. Нөгөө талаар, Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн дагуу орон нутаг бүр тус тусдаа уг үйл ажиллагааг хариуцах нөхцөлд аймаг бүр өөр өөрөөр журамлан зохицуулах нөхцөл байдал үүсэх, эрх зүйн тодорхойгүй, тогтворгүй байдал бий болох, үүний улмаас иргэдийн эрх ашиг хохирох нөхцөл байдал үүсэж болзошгүй юм. Иймд оршуулгын асуудлыг эрхлэн хариуцах эрх бүхий этгээдийг тодорхойлох, эрх үүргийг нь хуулиар тогтоох шаардлагатай байна.

Түүнчлэн оршуулгын үйл ажиллагаа эрхэлж буй аж ахуйн нэгжүүдэд тавигдах шаардлага шалгуур байхгүй, хяналт тавих, хариуцлага хүлээлгэх механизм бүрдээгүйгээс оршуулгын газрыг зүй бусаар ашиглах, зах зээл дээр шударга бусаар өрсөлдөх, хууль зөрчих байдал газар авч, үүний улмаас үйлчлүүлэгч иргэдийн эрх ашиг хохирох явдал гарсаар байна.

Мөн, оршуулгын үйл ажиллагаанд баримтлах хууль, эрх зүйн зохицуулалт байхгүйгээс нас барагчийн шарилыг ил задгай тавих, хаагдсан оршуулгын газарт оршуулах, газрыг зүй зохисгүй дур зоргоор ашиглах зэрэг эмх замбараагүй байдал олноор гарч байна. Үүнд нөлөөлж байгаа гол хүчин зүйл нь шашны байгууллага, зурхайч лам нарын “зүг заах” болон оршуулгын хэлбэр, хэрэглэгдэх эд зүйлс, зарим үед оршуулгын газрын нүхний хэмжээ зэргийг  заан чиглүүлж байгаа үйлдэлтэй холбоотой байна. Иймд оршуулгын үйл ажиллагааг эрх зүйн зохицуулалттай болгож, лам, зурхайч нар хууль тогтоомжийн хүрээнд шашин номын үйл гүйцэтгэх асуудлыг зохицуулах шаардлагатай байна. Үүнээс гадна, оршуулгын хэлбэрүүд, түүнд тавигдах шаардлагыг  хуулиар тогтоож, шарилыг ил задгай тавих, хуулиар тогтоосон шаардлагыг зөрчсөн тохиолдолд иргэдэд хүлээлгэх хариуцлагыг тогтоох нь зүйтэй байна.

Оршуулгын газар нь Газрын тухай хуулийн 12.2[footnoteRef:1]-т зааснаар “нийтийн эдэлбэр газар”-т хамаарч,  ашиглалт, хамгаалалт, эрүүл ахуй, ариун цэврийн шаардлагыг хангуулах бүрэн эрхийг баг, хорооны иргэдийн Нийтийн хурал, Засаг дарга хэрэгжүүлж байна. Гэвч дээр дурдсанчлан оршуулгын үйл ажиллагаа  нь дан ганц “оршуулгын газар”-ын асуудал биш тул орон нутгийн удирдлагаас гадна  бусад оролцогч талуудын үүрэг, хариуцлагыг хуулиар тогтоох шаардлагатай байна.  [1:  Газрын тухай хуулийн 12.2.Нийтийн эдэлбэрийн газарт хот, тосгон, бусад суурины гудамж, талбай, зам, нийтийн амралт, зугаалга, биеийн тамирын зориулалттай газар, цэцэрлэгт хүрээлэн, оршуулгын газар, хог хаягдлын цэг, цэвэршүүлэх талбай зэрэг газар хамаарна.
] 


Түүнчлэн нийгмийн хөгжлийг даган оршуулгын үйлчилгээ нь нийтийн эдэлбэр газар дахь үнэ төлбөргүй оршуулгын газраас гадна олон улсын жишигт нийцсэн тохижилт, арчлан хамгаалах, байнгын харуул хамгаалалт бүхий цэцэрлэгт хүрээлэнд оршуулах хүртэл өргөн боломжийг иргэдэд олгож байна. 
Гэвч одоо мөрдөгдөж байгаа Газрын тухай хуулийн зохицуулалтаар оршуулгын газар нь “нийтийн эдэлбэр газар” буюу нийтээр эзэмшиж ашиглах төрийн мэдлийн газарт хамаардаг тул оршуулгын үйлчилгээ эрхлэх аж ахуйн нэгжид оршуулгын зориулалтаар газар эзэмших, ашиглах эрх олгох хууль зүйн боломжгүй нөхцөл байдал практик дээр үүсэж байна. Энэхүү зөрчилдөөнт байдлыг арилгаж, оршуулгын газрыг нийтийн эдэлбэр газрын ангиллаас гаргаж,  иргэн, аж ахуйн нэгжид эзэмших, ашиглах эрхээр олгох нөхцөлийг бүрдүүлэх шаардлагатай байна.

Гэхдээ иргэдэд сонголттой байлгах үүднээс тухайн шатны Засаг даргын мэдэлд байх үнэ төлбөргүй оршуулгын газар, оршуулгын үйлчилгээ эрхлэгчийн эзэмших, ашиглах эрх авсан оршуулгын газрын аль  алийг  хуулиар зөвшөөрөх, үнэ төлбөргүй оршуулгын газрыг арчлан хамгаалж, хэвийн ажиллагааг хангах үүргийг төр, хувийн хэвшлийн түншлэлийн хүрээнд оршуулгын үйлчилгээ эрхлэгч мэргэжлийн компаниудаар гэрээний үндсэн дээр гүйцэтгүүлэх асуудлыг нэг мөр шийдвэрлэх, эсхүл нийтийн эдэлбэр газарт оршуулгын үйлчилгээ үзүүлсэн тохиолдолд газрыг арчлан хамгаалалтыг хариуцах үүргийг хүлээлгэх зэргээр үүсээд байгаа өнөөгийн нөхцөлийг өөрчлөх, цаашид газар эдэлбэрийг сайжруулах нь зүйтэй байна.

1.2. Практик шаардлага

Улаанбаатар хотын 147 мянган га талбай бүхий нутаг дэвсгэрийн 1000 гаруй га талбай буюу нийт нутаг дэвсгэрийн 1 орчим хувийг оршуулгын газрууд эзлэн оршиж, гэр хорооллын 25 000 гаруй айл өрх хаяа зэрэгцэн амьдарч байна.

Статистикаас харахад Улаанбаатар хотод жилд дунджаар 5000-6000, улсын хэмжээнд 15000-16000 хүн нас бардаг бөгөөд нэг хүнд дунджаар 7 мкв талбай олгож байгаа одоогийн жишгээр тооцвол 10 жилийн дараа нийслэлийн 280 га газар зөвхөн оршуулгын үйл ажиллагаанд нэмэгдэж олгогдоно гэсэн тооцоо байна.

Гадаадын улс орнуудад оршуулгын газрууд нь зүлэгжүүлэлт, цэцэрлэгжүүлэлт, зам талбай бүхий тохижилт хийгдсэн байдаг бол манай оршуулгын газарт хөрсний нөхөн төлжилт бүрэн алдагдсан, зүлэг модгүй саарал хайрга зонхилон, хур хогондоо дарагдсан байдалтай байна. Иймд эмх замбараагүй өргөжин тэлэлтийг хязгаарлах, хотын өнгө үзэмж, байгаль экологид сөргөөр нөлөөж байгаа хүчин зүйлсийг багасгах зайлшгүй шаардлага тулгарч байна.

Түүнчлэн хууль батлагдан гарснаар үүсээд буй нөхцөл байдлыг арилгах асуудлыг нэг мөр шийдвэрлэж, одоо ашиглагдаж буй нийтийн зориулалттай оршуулгын газруудын ашиглалтын хугацааг тогтоох, хаах болон хөрсийг нөхөн сэргээх, дахин ашиглах талаар авах арга хэмжээг УИХ-ын тогтоол гарган шийдвэрлүүлэх нь зүйтэй байна.

Хоёр.Хуулийн төслийн зорилго, ерөнхий бүтэц, зарчим, зохицуулах харилцаа, хамрах хүрээ

Хуулийн төсөлд дээр дурдсан хэрэгцээ шаардлагад үндэслэн зохицуулах харилцаа, хамрах хүрээг дараах байдлаар тусгана. Үүнд: 

Хуулийн зорилт нь хүний нэр төр, эрх, шашин шүтэх болон эс шүтэх эрхийг хүндэтгэн, нийтийн эрүүл мэнд, эрүүл ахуй, халдвар хамгаалал, байгаль орчны аюулгүй байдал, газрын зохистой ашиглалт, хот байгуулалт, соёлын өвийг хамгаалах зарчимд нийцүүлэн оршуулгын үйл ажиллагааг нэгдсэн тогтолцоогоор зохион байгуулах, оршуулгын үйлчилгээний эрх зүйн орчин, оршуулгын газрын төлөвлөлт, ашиглалт, хамгаалалт, бүртгэл мэдээлэл, хяналт, санхүүжилтийн эрх зүйн үндсийг бүрдүүлэхэд оршино.

Хуулийн төсөл нь 13 бүлэг, 82 зүйлтэй. Нэгдүгээр бүлэгт “хуулийн зорилт, хуулийн үйлчлэх хүрээ, нэр томъёоны тодорхойлолт, оршуулгын үйл ажиллагааны зарчим, оршуулгын хэлбэр, үйл ажиллагаанд хориглох зүйл”, Хоёрдугаар бүлэгт “төрийн баримтлах бодлого, төрийн байгууллагын эрх, орон нутгийн байгууллагын эрх, тэдгээрийн харилцан уялдаа, хамтын ажиллагааны чиглэлийг тодорхой болгох”, Гуравдугаар бүлэгт “оршуулагын үйл ажиллагааны удирдлага, Үндэсний зөвлөлийн чиг үүрэг, оршуулгын үйл ажиллагааны мэдээллийн нэгдсэн тогтолцоог тодорхойлох”, Дөрөвдүгээр бүлэгт “Оршуулгын үйлчилгээний төрөл, үйлчилгээ эрхлэх зөвшөөрөл олгох, тавигдах шаардлага, тэдгээрийн эрх, үүрэг, оршуулгын үйлчилгээний гэрээ, тасралтгүй байдал”, Тавдугаар бүлэгт оршуулгын үйл ажиллагааны нийтлэг шаардлага, үе шат, оршуулга зохион байгуулах хэлбэр (газарт оршуулах, чандарлах, бусад хэлбэртэй байхаар, газар ашиглалтыг сайжруулах зорилгоор чандарлан оршуулах хэлбэрийг дэмжих)-үүд, тэдгээрт тавигдах шаардлагын талаар, цогц таних, шарилыг хүлээлцэх харилцааг” Зургаадугаар бүлэгт, оршуулгын газар (түүний ангилал, байршил, байгуулах), хамгаалалтын бүс, оршуулгын газрыг төлөвлөх, нээх, хаах, дахин  ашиглах, нүүлгэн шилжүүлэх, нөхөн сэргээх, кадастрын бүртгэл зэрэг, Долоодугаар бүлэгт, чандарлах байгууламж, чандрын хадгалалт, бүртгэл, Наймдугаар бүлэгт, шарил хадгалах, тээвэрлэх, шилжүүлэх, хилээр нэвтрүүлэх үйл ажиллагаа, Есдүгээр бүлэгт, Оршуулгын үйлчилгээний стандарт, чанар, ёс зүй, Аравдугаар бүлэгт, үнэ, тариф, санхүүжилт, Арваннэгдүгээр бүлэгт, тусгай зохицуулалт бүхий оршуулгын үйл ажиллагаа, Арванхоёрдугаар бүлэгт, оршуулгын бүртгэл, улсын мэдээллийн сангийн тогтолцоо, үйл ажиллагаа, Арвангуравдугаар бүлэгт, хяналт тавих, хариуцлага хүлээлгэх зэрэг асуудлыг тусгана.
Гурав.Хуулийн төсөл батлагдсаны дараа үүсэж болох нийгэм, эдийн засаг, хууль зүйн үр дагавар

Хуулийн төсөл батлагдсанаар төсөвт ачаалал үүсэхгүй, нийгэм, эдийн засгийн сөрөг үр дагавар үүсэхгүй.

Оршуулгын үйл ажиллагаа нэгдсэн зохицуулалттай болж, орон нутгийн удирдлага оршуулгын газрын үйл ажиллагааны зохицуулалтыг хариуцах талаар хуулиар хүлээсэн үүргээ хэрэгжүүлэхэд тулгамдаж буй асуудал арилна.  

Дөрөв. Хуулийн төсөл нь бусад хуультай уялдаж, нийцсэн байдал. Тус хуулийг хэрэгжүүлэхтэй холбогдон цаашид шинээр боловсруулах буюу нэмэлт, өөрчлөлт оруулах, хүчингүй болгох хууль тогтоомжийн талаар

Хуулийн төсөл нь Монгол Улсын Үндсэн хууль, Монгол Улсын нэгдэн орсон олон улсын гэрээ, конвенц болон бусад хууль тогтоомжтой нийцсэн бөгөөд хуулийн төсөлтэй дагалдан Зөвшөөрлийн тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Эрүүл мэндийн тухай хуульд нэмэлт, өөрчлөлт оруулах тухай, Нийгмийн эрүүл мэндийн тусламж, үйлчилгээний тухай хуульд нэмэлт, өөрчлөлт оруулах тухай, Газрын тухай хуульд өөрчлөлт оруулах тухай, Байгаль, орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай, төслийг  тус тус боловсруулна. 


-----оОо-----
2

